Diari Oficial de la Generalitat Valenciana


Sumari del DOGV 6146, del 17-11-2009 (2009/13119)

DECRET 207/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania.
--------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/11/13/207/dof/vci/html**

### Dades del document

Número de DOGV
:   6146

Data del DOGV
:   17-11-2009

Secció del DOGV
:   I. DISPOSICIONS GENERALS

Número del document
:   2009/13704


Data del document
:   13-11-2009

Organisme emissor
:   Conselleria de Solidaritat i Ciutadania

Tipus de document
:   Decret

Anàlisi jurídica

 Descriptors 

:   * Conselleria Solidaritat i Ciutadania
    * reglament intern
    * administració regional
    * organització administrativa
    * legislació

DECRET 207/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania. [2009/13780]  
PREÀMBUL  
El Decret 19/2009, de 13 de novembre, del president de la Generalitat, pel qual es determinen les conselleries en què s'organitza l'administració de la Generalitat, crea la Conselleria de Solidaritat i Ciutadania, amb competències en matèria de relacions amb Les Corts, cohesió territorial, administració local i el seu patrimoni urbà, immigració, participació ciutadana i cooperació al desenrotllament.  
D'altra banda, el Decret 198/2009, de 6 de novembre, del Consell, establix l'estructura orgànica bàsica de la Presidència i de les conselleries de la Generalitat.  
D'acord amb eixa organització, i a l'empara del que disposa l'article 64 de la Llei del Consell, es fa necessària l'aprovació del Reglament Orgànic i Funcional de la Conselleria de Solidaritat i Ciutadania.  
Per tot això, de conformitat amb el que establixen els articles 28.f) i 64 de la Llei del Consell, a proposta del conseller de Solidaritat i Ciutadania i amb la deliberació prèvia del Consell, en la reunió del dia 13 de novembre de 2009,  
DECRETE  
TÍTOL I  
Disposicions generals  
Article 1. Competències de la Conselleria de Solidaritat i Ciutadania  
La Conselleria de Solidaritat i Ciutadania és el màxim òrgan encarregat de la direcció i execució de la política del Consell pel que fa a les relacions amb Les Corts, cohesió territorial, administració local i el seu patrimoni urbà, immigració, participació ciutadana i cooperació al desenrotllament.  
Article 2. Òrgans superiors i centres directius  
Davall de l'autoritat del conseller/a, la Conselleria de Solidaritat i Ciutadania està integrada pels òrgans superiors i centres directius següents:  
1. Secretaria Autonòmica de Solidaritat i Ciutadania.  
2. Subsecretaria.  
3. Direcció General d'Immigració.  
4. Direcció General de Cooperació al Desenrotllament i Solidaritat.  
5. Direcció General de Ciutadania i Integració.  
6. Direcció General de Cohesió Territorial.  
TÍTOL II  
De l'estructura i funcions dels òrgans superiors, directius i servicis centrals de la conselleria  
CAPÍTOL I  
Del conseller o consellera  
Article 3. Competència del conseller o consellera de la Conselleria de Solidaritat i Ciutadania  
1. El/la conseller/a és l'autoritat superior de la conselleria i exercix les funcions que li atorga la Llei del Consell.  
2. Davall la direcció superior del/la conseller/a, la Conselleria de Solidaritat i Ciutadania s'estructura en tres nivells: nivell superior, nivell directiu i nivell administratiu.  
3. Per raó de l'àmbit territorial en què s'exercixen les atribucions, els òrgans de la conselleria es classifiquen en servicis centrals i servicis territorials.  
Article 4. Del Gabinet de la Conselleria de Solidaritat i Ciutadania  
Directament dependent del/la conseller/a està el Gabinet de/la conseller/a com a òrgan de suport i assistència immediata a este. Així mateix, davall la dependència directa del/la conseller/a està, amb rang d'àrea, un Gabinet Tècnic a què corresponen les funcions concernents a planificació, documentació, publicacions, comunicació i seguiment parlamentari.  
Article 5. Del Consell de Direcció  
1. El Consell de Direcció és l'òrgan col·legiat d'assessorament i assistència al/la conseller/a en l'elaboració, coordinació i execució del programa d'actuacions del departament. Davall la presidència del/la titular de la conselleria, el Consell de Direcció està integrat pels titulars de la Secretaria Autonòmica, Subsecretaria, les direccions generals i el Gabinet del/la conseller/a, que exercirà la secretaria d'este Consell.  
2. A les sessions del Consell de Direcció poden assistir, a més, les persones responsables de centres, òrgans, unitats o ens adscrits al departament quan el/la conseller/a ho estime convenient.  
3. El/la conseller/a pot acordar sempre que ho estime convenient la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.  
Article 6. Substitucions  
1. En els casos d'absència o malaltia del/la titular del departament, s'aplicarà el que disposa la Llei del Consell. Fins que es resolga la substitució, les funcions de qui exercisca la titularitat del departament, a excepció de les que li corresponen com a membre del Consell, seran exercides temporalment per la persona que ostente la titularitat de la Secretaria Autonòmica i, en la seua absència, se seguirà l'orde de l'article 2.  
2. Este orde s'aplicarà, així mateix, a l'efecte de la seua substitució, per a la Secretaria Autonòmica, Subsecretaria i direccions generals.  
3. El que establixen els apartats anteriors s'entén sense perjuí del que, si és el cas, dispose el/la conseller/a mitjançant una resolució.  
CAPÍTOL II  
De la Secretaria Autonòmica  
Secció primera  
De la Secretaria Autonòmica de Solidaritat i Ciutadania  
Article 7. De la Secretaria Autonòmica de Solidaritat i Ciutadania  
1. La Secretaria Autonòmica de Solidaritat i Ciutadania, dependent del/la conseller/a, és l'òrgan a què correspon dirigir i coordinar els òrgans directius adscrits davall la seua dependència, i també les unitats administratives que s'hi integren. De la Secretaria Autonòmica depenen les direccions generals incloses en el present capítol.  
2. La Secretaria Autonòmica coordinarà els distints òrgans de la conselleria que se li adscriuen i vetlarà per la tramitació eficaç dels assumptes que hagen d'atendre els servicis que depenguen d'esta i que afecten la resta de departaments, per la qual cosa exercirà les funcions determinades en l'article 68 de la Llei del Consell.  
3. Correspon a la Secretaria Autonòmica de Solidaritat i Ciutadania exercir les funcions establides en la Llei del Consell en matèria d'immigració, cooperació al desenrotllament i solidaritat, i ciutadania i integració.   
4. La Secretaria Autonòmica assumirà la direcció superior dels plans de la conselleria que siguen de la seua competència.  
Secció segona  
De la Direcció General d'Immigració  
Article 8. De la Direcció General d'Immigració  
1. La Direcció General d'Immigració és el centre directiu de la conselleria a què correspon potenciar i coordinar les polítiques del Consell en matèria d'integració de les persones immigrants en els àmbits educatiu, cultural, laboral, sanitari i de vivenda, des del respecte als valors democràtics i drets fonamentals.  
2. En especial, tenen atribuïdes les funcions següents:  
a) Impulsar, coordinar i supervisar el Pla Valencià de la Immigració.  
b) Dissenyar la planificació i proposar al/la conseller/a les directrius d'actuació en matèria d'immigració.   
c) Impulsar l'execució de les polítiques d'immigració de la Generalitat.  
d) Actuar, si és el cas, en representació del Consell, en els òrgans col·legiats de les distintes administracions públiques, en les conferències sectorials i en altres òrgans de cooperació, que es creen en matèria d'immigració.   
e) Formar part dels òrgans col·legiats de la Generalitat en què s'aborde el fenomen de la immigració, i encarregar-se de la direcció tècnica, i també de la preparació dels assumptes que hagen de ser tractats, i de la coordinació de l'execució i el seguiment dels acords que adopten estos òrgans.  
f) Intervindre, si és el cas, en representació del Consell en els fòrums, jornades, simposis, debats o altres trobades en què es tracten temes relacionats amb la immigració.   
g) Disseny, coordinació i gestió de les ajudes destinades a les persones immigrants.  
h) Emetre un informe sobre l'oportunitat dels projectes normatius de la Generalitat que incidisquen directament en matèria d'immigració.  
i) Emetre un informe dels avantprojectes dels pressupostos de les conselleries i dels seus organismes autònoms i entitats dependents, pel que fa a l'oportunitat de les partides pressupostàries destinades a les persones immigrants.  
j) Emetre un informe previ sobre l'oportunitat de l'aprovació de programes, ajudes o subvencions en cada un dels sectors de l'administració de la Generalitat que es dirigisquen a les persones immigrants.  
k) Elaboració de convenis o altres formes de col·laboració, i projectes normatius, en matèria d'immigració.   
l) Dirigir i coordinar tècnicament i funcionalment les actuacions en matèria d'immigració de les direccions territorials de la conselleria.  
m) Exercir les funcions que, en matèria d'estrangeria, se puguen atribuir a la Generalitat per transferència, delegació o col·laboració amb l'Estat.  
Article 9. Nivell administratiu de la Direcció General d'Immigració  
De la Direcció General d'Immigració dependrà l'Àrea d'Immigració, a la qual correspon la coordinació i supervisió, en la matèria pròpia de la direcció general, dels servicis que depenen d'esta.  
Secció tercera  
Direcció General de Cooperació al Desenrotllament i Solidaritat  
Article 10. De la Direcció General de Cooperació al Desenrotllament i Solidaritat  
1. La Direcció General de Cooperació al Desenrotllament i Solidaritat és l'òrgan directiu de la Conselleria d'Immigració i Ciutadania que programa i executa la política de la conselleria i exercix les seues competències en matèria de cooperació i desenrotllament. A més portarà a terme l'impuls i la coordinació dels projectes de cooperació internacional al desenrotllament, i qualssevol altres actuacions que determinen la presència i participació efectiva del Consell en este àmbit, en aplicació de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana.  
2. En especial tenen atribuïdes les funcions següents:  
a) L'elaboració, el seguiment i l'avaluació del pla director, els plans anuals i els plans estratègics de cooperació al desenrotllament.  
b) El seguiment i l'avaluació dels projectes finançats amb fons de la Generalitat.  
c) La coordinació dels plans, els programes i els projectes de cooperació al desenrotllament de la Comunitat Valenciana, així com l'establiment de les relacions adequades de col·laboració amb tots els agents públics i privats.  
d) El suport a les iniciatives solidàries de cooperació al desenrotllament de les organitzacions no governamentals de desenrotllament i la resta d'agents de la cooperació valenciana.  
e) La coordinació amb l'Agencia Española de Cooperación Internacional i amb altres administracions, organismes i institucions nacionals o supranacionals, per a la realització de programes conjunts.  
d) Qualssevol altres actuacions que determinen la presència i la participació efectiva de la Generalitat en este àmbit.  
Article 11. Nivell administratiu de la Direcció General de Cooperació al Desenrotllament i Solidaritat  
De la Direcció General de Cooperació al Desenrotllament i Solidaritat dependrà l'Àrea de Cooperació al Desenrotllament i Solidaritat, que portarà a terme la gestió de les iniciatives, accions i programes destinats a contribuir al progrés dels països en via de desenrotllament.  
Secció quarta  
De la Direcció General de Ciutadania i Integració  
Article 12. De la Direcció General de Ciutadania i Integració  
1. La Direcció General de Ciutadania i Integració és l'òrgan directiu de la conselleria que programa i executa la política de la conselleria i exercix les seues competències en matèria de coordinació de les funcions de comunicació de les institucions de la Generalitat amb la ciutadania, la potenciació de la participació a través de xarxes socials i la difusió i divulgació dels drets i deures democràtics a tota la ciutadania.   
2. En especial tenen atribuïdes les funcions següents:  
a) Impulsar l'acostament de les institucions de la Generalitat a la societat civil i als/les ciutadans/nes, i portar a terme el desenrotllament de les actuacions de caràcter institucional amb xarxes socials, dins i fora de la Comunitat Valenciana.   
b) Fomentar les relacions de la Comunitat Valenciana amb altres països en matèria pròpia de la seua competència. Així mateix li correspon el contacte institucional i el suport als col·lectius de valencians i valencianes residents fora de la Comunitat Valenciana, i consolidar els vincles i el suport institucional a les cases regionals i federacions d'associacions d'altres comunitats autònomes en la Comunitat Valenciana.   
Article 13. Nivell administratiu de la Direcció General de Ciutadania i Integració  
De la Direcció General de Ciutadania i Integració depenen:  
1. L'Àrea de Ciutadania i Xarxes Socials, a la qual correspon la potenciació i la realització de projectes de caràcter participatiu propis de la societat civil, l'assessorament i coordinació de fórmules participatives i la proposta de procediments de decisió ciutadana en els assumptes públics, així com la integració dels diferents agents socials en estos processos.   
Així mateix li corresponen les funcions d'interlocució i coordinació institucional entre la conselleria i altres organismes i entitats responsables en la matèria, l'anàlisi i l'estudi de sistemes i mètodes de participació i decisió ciutadana i l'impuls de l'ús de noves tecnologies de comunicació i informació en els processos participatius de la societat civil incorporant criteris de governabilitat en l'acció pública del Consell.   
2. L'Àrea de Participació, a la qual correspon la coordinació i el contacte institucional entre la Generalitat i les col·lectivitats de valencians i valencianes dins i fora de la Comunitat Valenciana, així com les actuacions en relació amb les cases regionals i federacions d'associacions d'altres comunitats autònomes en la Comunitat Valenciana.  
CAPÍTOL III  
De la Subsecretaria  
Article 14. De la Subsecretaria  
1. La Subsecretaria proveirà la coordinació dels distints òrgans de la conselleria en aquelles actuacions que hagen de realitzar-se conjuntament i vetlarà per la tramitació eficaç dels assumptes que hagen d'atendre els servicis dependents d'esta. Per a això exercirà les funcions determinades en l'article 69 de la Llei del Consell.  
2. La Subsecretaria dirigix i coordina les funcions corresponents a la cohesió territo-rial, administració local, actuacions concertades amb ens locals en matèria de patrimoni urbà i pla de millora municipal, les relacions amb les Corts, la gestió administrativa i de personal, contractació, assumptes generals, gestió econòmica i pressupostària, organització i informàtica.  
3. Directament de la Subsecretaria depenen la Direcció General de Cohesió Territorial, l'Àrea de Relacions amb Les Corts i la Secretaria General Administrativa.  
Article 15. De la Direcció General de Cohesió Territorial  
La Direcció General de Cohesió Territorial és el centre directiu, dependent directament de la Subsecretaria, a què correspon portar a terme les funcions establides en l'article 70 de la Llei del Consell, i també les altres previstes en l'ordenament jurídic, i, en especial, les següents:  
1. Gestionar i executar la política de la Generalitat en matèria d'administració local, en el marc del que disposa el títol VIII de l'Estatut d'Autonomia de la Comunitat Valenciana.  
2. Promoure tot allò referent al projecte de llei de règim local de la Comunitat Valenciana, el seu desplegament reglamentari, i qualsevol altre projecte normatiu en compliment del que disposa el mencionat títol VIII de l'Estatut d'Autonomia de la Comunitat Valenciana.  
3. Impulsar i promoure les accions necessàries per al desenrotllament del Pacte Local en l'àmbit de la Comunitat Valenciana.  
4. Establir les directrius d'eficàcia i coordinació administrativa amb altres administracions públiques amb competència en matèria de règim local.  
5. Gestionar totes les competències relatives als funcionaris amb habilitació de caràcter estatal que la legislació bàsica de funció pública atribuïx a les comunitats autònomes, en especial la seua selecció i la provisió de llocs de treball en l'àmbit de la Comunitat Valenciana.   
6. Impulsar la racionalització de l'organització territorial i gestionar els procediments relatius a l'organització i demarcació territorial dels municipis de la Comunitat Valenciana.  
7. Estudiar, informar i resoldre sobre els assumptes referits a règim jurídic, personal, organització, béns i servicis de les entitats locals, en l'àmbit del que disposa la normativa de règim local i basant-se en el principi de col·laboració entre administracions públiques.  
8. Gestionar les actuacions concertades en l'àmbit municipal en matèria de patrimoni urbà, i també allò que fa referència als plans de millora municipal i les subvencions a càrrec del Fons de Cohesió Territorial de la Comunitat Valenciana.  
9. Participar, en representació de la Generalitat, en tots aquells òrgans que tenen com a objecte la matèria de règim local, la norma de creació de la qual preveu una participació de la comunitat autònoma, llevat que expressament estiga atribuïda a un altre departament.  
10. Col·laborar i assistir als òrgans col·legiats dels distints departaments de la Generalitat l'objecte dels quals tinga relació amb les entitats locals.  
Article 16. Nivell administratiu de la Direcció General de Cohesió Territorial  
De la Direcció General de Cohesió Territorial depén l'Àrea d'Administració Local, a la qual correspon l'exercici de les funcions següents:  
1. Preparació i elaboració dels projectes normatius en matèria d'administració local.  
2. Estudi, informe i resolució dels assumptes referits al règim jurídic, de personal, organització, béns i servicis de les entitats locals.  
3. Estudi, informe i gestió dels expedients sobre organització territorial i la seua coordinació, en el marc del que disposa l'Estatut d'Autonomia de la Comunitat Valenciana i la legislació sobre règim local.   
4. Gestió de les actuacions concertades en l'àmbit municipal en matèria de patrimoni urbà i plans de millora municipal.  
5. Foment de la gestió de qualitat en l'administració local valenciana.  
Article 17. L'Àrea de Relacions amb les Corts  
Directament de la Subsecretaria depén l'Àrea de Relacions amb les Corts, a la qual correspon oferir assistència tècnica al Consell en les reunions de la Junta de Síndics, així com la coordinació de les intervencions dels consellers davant del Ple i les comissions de les Corts, i, en general, el requeriment i gestió, si és el cas, de l'acció del Consell davant d'estes.   
Article 18. La Secretaria General Administrativa  
De la Subsecretaria depén la Secretaria General Administrativa, a la qual, amb el màxim rang administratiu, corresponen les funcions de suport a la Subsecretaria en la gestió de tots els servicis generals de la conselleria.  
TÍTOL III  
De l'organització territorial  
Article 19. Servicis territorials  
1. Com a expressió del principi de desconcentració administrativa, en cada una de les tres províncies de la Comunitat Valenciana hi hauran els servicis territorials de Solidaritat i Ciutadania, que gestionaran les competències que se li atribuïsquen en la matèria, en el seu respectiu àmbit territorial.  
2. Els servicis territorials dependran orgànicament de la Subsecretaria i funcionalment dels directors generals en les matèries de la seua respectiva competència.  
3. En cada una de les províncies un/a director/a territorial dirigirà i coordinarà els servicis, seccions i unitats administratives, vetlarà pel seu funcionament correcte, per mitjà de l'adopció de les mesures necessàries i l'exercici de totes aquelles facultats que se li assignen o deleguen.  
Article 20. Organització dels servicis territorials  
De cada una de les direccions territorials dependran els servicis corresponents que siguen creats per les normes de desplegament del present decret, de conformitat amb la seua disposició final primera.  
DISPOSICIÓ TRANSITÒRIA  
Única. Unitats administratives  
1. Les unitats i llocs de treball de nivell administratiu continuaran subsistents i donant el suport administratiu en relació amb aquells assumptes i expedients que els corresponguen per raó de la matèria abans de la reestructuració portada a terme pel Decret 19/2009, de 3 de novembre, del president de la Generalitat, sense perjuí de la competència per a resoldre dels òrgans als quals els ha sigut atribuïda. La seua retribució s'efectuarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.  
2. A l'efecte del que establix l'apartat anterior, les unitats la denominació de les quals no haja canviat passaran a dependre, amb els seus actuals mitjans materials i personals, de les unitats superiors que s'establixen en este reglament.  
DISPOSICIÓ DEROGATÒRIA  
Única. Derogació normativa  
Queda derogat el Decret 101/2007, de 13 de juliol, del Consell, pel qual es va aprovar el Reglament Orgànic i Funcional de la Conselleria d'Immigració i Ciutadania, així com totes les disposicions del mateix rang o d'un rang inferior s'oposen al present Decret.  
DISPOSICIONS FINALS  
Primera. Desenrotllament  
Es faculta el/la conseller/a de Solidaritat i Ciutadania per a dictar totes les disposicions que requerisca l'aplicació i desenrotllament del present decret, en compliment del que establix la Llei del Consell.   
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 13 de novembre de 2009  
El president de la Generalitat,  
FRANCISCO CAMPS ORTIZ  
El conseller de Solidaritat i Ciutadania,  
RAFAEL BLASCO CASTANY


Còpia Permalink ELI